**Somnul cu fierăstraie-n el**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Somnul cu fierăstraie-n el

taie capetele cailor

și caii aleargă nechezind cu sânge,

ca niște mese roșii, fugite pe străzi,

de la cina cea de taină.

Și caii aleargă, în aburii roșii

clătinând umbre. În șăi, fantome.

Frunze se lipesc de gâturile lor

sau se prăbușesc de-a dreptul în ele,

cum se prăbușește umbra copacului în fântâni.

Aduceți găleți, aduceți căni mari de sticlă,

aduceți căni și pahare.

Aduceți căștile vechi rămase din război,

aduceți-i pe toți cărora le lipsește un ochi,

sau în loc de braț au un loc liber,

care poate fi umplut.

Peste tot sânge de cal decapitat

curge în voie, și

eu cel care-am văzut primul

acestea

vă vestesc că am băut din el ...